Subject: Teabenõue 16.03.2026
From: Sander Heinsoo - JUSTDIGI <[email-masked]>
To: "[email-masked]" <[email-masked]>
Date: Tue, 24 Mar 2026 12:41:24 +0000

Lugupeetud Piret Pallo

Seoses Teie 16.03.26 esitatud teabenõudega kolmanda isiku isikuandmete väljastamiseks, palume Teil oma taotlust täpsustada.

Esiteks palume teabenõude selguse huvides täpsustada, mis põhjusel pöördusite Justiits- ja Digiministeeriumi poole, arvestades, et Justiits-ja Digiministeerium ei kogu ega töötle isikuandmeid sellisel kujul, nagu Te oma pöördumises taotlete. Justiits- ja Digiministeerium ei töötle eraldi talletamise eesmärgil andmeid isiku surma registreerimise, nime muutmise ega elukoha kohta. Nimetatud andmeid talletatakse rahvastikuregistris, mille vastutav töötleja on Siseministeerium. Sellega seoses palume Teil täpsustada, kas on konkreetne andmekogu või register, mille vastutavaks töötlejaks on Justiits- ja Digiministeerium, millest soovite andmeid saada.

Teie esitatud teabenõude sisuks on kolmanda isiku kontaktandmed ning elukoha aadress, mis on juurdepääsupiiranguga teave AvTS § 35 lg 1 p 12 alusel. Juurdepääs teabele ei saa tugineda vaid AdvS § 41 lg-tele 1, 4 ja 41 ning teabenõude täitmiseks on vaja täiendada juurdepääsu alust. (AvTS § 14 lg 2)

Selgitame, et kuigi AdvS annab advokaadile õiguse saada riigi- ja kohaliku omavalitsuse asutusest õigusteenuse osutamiseks vajalikke andmeid ja dokumente, ei tähenda see õigust saada ka juurdepääsupiiranguga teavet. Avaliku teabe seadus annab igaühele õiguse saada teavet seaduses sätestatud tingimustel ja korras. Kui teabele on juurdepääs piiratud ning seadus ei sätesta advokaadile erandlikku õigust, siis ei ole advokaadil teabenõudega teabe saamisel suuremaid õigusi kui tema esindataval või teistel isikutel. Advokaadil ei ole avaliku teabe seaduses erandit teabe saamiseks. Kui mõni seadus annab advokaadile eriõigused, tuleb neid selle, mitte avaliku teabe seaduse, alusel realiseerida. Seisukohta, et AdvS § 41 lg 1 punktist 4 ei tulene õigust nõuda juurdepääsu teabele, millele juurdepääs on seadusega piiratud, on väljendanud ka Tallinna Ringkonnakohus asjas nr 3-05-37.

Võimaliku välisriigis elamisega seotud asjaolude selgitamiseks soovitame lisaks pöörduda notari poole, kes saab vajaduse korral teha päringuid rahvusvahelistes võrgustikes.

Pikendame esitatud teabenõude täitmise tähtaega kuni 15 tööpäevani AvTS § 19 alusel, kuna Teie teabenõuet on vaja täpsustada.

Lugupidamisega

Sander Heinsoo
nõunik
Julgeoleku ja teabe kaitse talitus
Justiits- ja Digiministeerium
58233062 [email-masked]<mailto:%7BE-mail%7D>
www.justdigi.ee<https://www.justdigi.ee/> | Suur-Ameerika 1, Tallinn